ΠΑΡΟΥΣΙΑΣΗ ΤΟΥ ΝΟΜΙΚΟΥ ΠΛΑΙΣΙΟΥ ΤΟΥ ΑΡΘΡΟΥ 35 ΤΟΥ ΝΕΟΥ Ν. 4053/2012 - ΤΡΟΠΟΠΟΙΗΣΗ ΤΟΥ ΑΡΘΡΟΥ 28 ΤΟΥ Ν. 3889/2008
Ι.  ΝΟΜΙΚΟ ΠΛΑΙΣΙΟ

i. ΠΕΡΙ ΠΡΟΫΠΟΘΕΣΕΩΝ ΑΠΕΥΘΕΙΑΣ ΑΝΑΘΕΣΗΣ - ΔΙΑΓΩΝΙΣΜΟΥ ΜΕΤΑΞΥ ΠΕΡΙΟΡΙΣΜΕΝΟΥ ΑΡΙΘΜΟΥ ΠΡΟΣΚΑΛΟΥΜΕΝΩΝ ΕΡΓΟΛΗΠΤΙΚΩΝ ΕΠΙΧΕΙΡΗΣΕΩΝ 
ii. ΠΕΡΙ ΔΥΝΑΤΟΤΗΤΑΣ ΣΥΝΑΨΗΣ ΠΡΟΓΡΑΜΜΑΤΙΚΩΝ ΣΥΜΒΑΣΕΩΝ ΑΠΟ ΤΗΝ ΕΥΔΑΠ 
Το άρθρο 35 του πρόσφατου ν. 4053/2012 περί ρύθμισης λειτουργίας της ταχυδρομικής αγοράς, θεμάτων ηλεκτρονικών επικοινωνιών και άλλων διατάξεων, ορίζει:
«1. Το άρθρο 28 του ν. 3669/2008 (Α` 116) αντικαθίσταται ως εξής:

‘Άρθρο 28

Προϋποθέσεις εφαρμογής της απευθείας ανάθεσης ή διαγωνισμού μεταξύ περιορισμένου αριθμού προσκαλούμενων εργοληπτικών επιχειρήσεων

Η απευθείας ανάθεση ή διαγωνισμός μεταξύ περιορισμένου αριθμού προσκαλούμενων εργοληπτικών επιχειρήσεων, ως τρόπος επιλογής εργοληπτικής επιχείρησης για την κατασκευή δημόσιου έργου, αποτελεί εξαιρετική διαδικασία και επιτρέπεται μόνο:

α) Όταν πρόκειται για σύμβαση έργου που υπάγεται στο άρθρο 118. Η σύμβαση χαρακτηρίζεται ως απόρρητη με απόφαση του Πρωθυπουργού.

β) Όταν συντρέχουν οι προϋποθέσεις των άρθρων 57 παράγραφος 1, 124 και 125’.
2. Στο τέλος του εδαφίου α` της παρ. 6 του άρθρου 1 του ν. 2744/1999 (Α` 222) προστίθενται τα εξής:

‘ή εφόσον οι δραστηριότητες της παραγράφου 4 εδάφιο α` του παρόντος άρθρου ασκούνται από θυγατρικές εταιρίες της ΕΥΔΑΠ μέσω προγραμματικών συμβάσεων του άρθρου 100 του ν. 3852/2010 (Α` 87). Στην τελευταία αυτή περίπτωση στις θυγατρικές εφαρμόζεται το σύνολο του νομοθετικού και ρυθμιστικού πλαισίου της ΕΥΔΑΠ, με εξαίρεση την τιμολογιακή πολιτική του άρθρου 3 του παρόντος νόμου, η οποία θα καθορίζεται με τις ως άνω προγραμματικές συμβάσεις’». 
Το δε άρθρο 28 του ν. 3889/2008, με τον οποίο κυρώνεται η κωδικοποίηση της νομοθεσίας κατασκευής δημόσιων έργων, υπό τον τίτλο «Προϋποθέσεις εφαρμογής της απευθείας ανάθεσης ή διαγωνισμού μεταξύ περιορισμένου αριθμού προσκαλούμενων εργοληπτικών επιχειρήσεων», ορίζει:

«1. Η απευθείας ανάθεση ή διαγωνισμός μεταξύ περιορισμένου αριθμού προσκαλούμενων εργοληπτικών επιχειρήσεων, ως τρόπος επιλογής εργοληπτικής επιχείρησης για την κατασκευή δημοσίου έργου, αποτελεί εξαιρετική διαδικασία και επιτρέπεται:

α) Όταν συντρέχουν οι προϋποθέσεις των διατάξεων της παραγράφου 1 του άρθρου 83 του ν. 2362/1995 (ΦΕΚ 247 Α`), όπως κάθε φορά ισχύουν.

β) Όταν πρόκειται για υπόθεση που αφορά σε απόρρητα του κράτους. Ο χαρακτηρισμός ως κρατικού απορρήτου δίδεται ύστερα από απόφαση του Πρωθυπουργού.

γ) Σε ειδικές περιπτώσεις, όπως σε περίπτωση θεομηνίας, σοβαρού επικείμενου κινδύνου, μοναδικότητας του κατασκευαστή, συνέχισης εργασιών ύστερα από έκπτωση του αναδόχου ή διάλυσης της εργολαβικής σύμβασης, όταν πρόκειται για ερευνητικές εργασίες ή εργασίες δοκιμαστικές εφαρμογής νέων τεχνολογιών ή για έργα ειδικής φύσης, εφόσον χαρακτηριστούν έτσι με απόφαση του φορέα κατασκευής του έργου, που εκδίδεται ύστερα από γνώμη του Τεχνικού Συμβουλίου.

δ) Όταν πρόκειται για την κατασκευή έργων Οργανισμών Τοπικής Αυτοδιοίκησης (Ο.Τ.Α.) α` βαθμίδας από κατασκευαστικές επιχειρήσεις των Ο.Τ.Α. εγγεγραμμένες στο μητρώο του άρθρου 92 του παρόντος και με τις ειδικότερες προϋποθέσεις και τους όρους που προβλέπονται από το άρθρο 10 του π.δ. 171/1987 ( ΦΕΚ 84 Α`).

Οι προϋποθέσεις και οι όροι αυτοί μπορεί να τροποποιούνται με προεδρικό διάταγμα που εκδίδεται με πρόταση των Υπουργών Εσωτερικών και Περιβάλλοντος, Χωροταξίας και Δημόσιων Εργων.

ε) Όταν πρόκειται για την κατασκευή μικρών έργων και εργασιών συντήρησης, που η προϋπολογιζόμενη δαπάνη τους δεν υπερβαίνει ορισμένα ποσά που καθορίζονται γενικά ή κατά φορείς ή κατηγορίες έργων με απόφαση του Υπουργού Περιβάλλοντος, Χωροταξίας και Δημόσιων Εργων.
2.
Μετά από έγκριση του αρμόδιου οργάνου και ύστερα από δημοσίευση σχετικής προκήρυξης επιτρέπεται ομοίως η απευθείας ανάθεση:

 α) Όταν κατά τη διενέργεια διαγωνισμού οι προσφορές που έχουν υποβληθεί είναι άκυρες ή απαράδεκτες και η επανάληψη του διαγωνισμού κρίνεται από το όργανο που έχει διακηρύξει το διαγωνισμό ασύμφορη για το Δημόσιο. Στην περίπτωση αυτή οι όροι της διακήρυξης του δι-εξαχθέντος διαγωνισμού επιτρέπεται να μεταβληθούν, κατά την απευθείας ανάθεση, μόνο για να καταστούν πιο συμφέροντες για το Δημόσιο.

 β) Όταν συντρέχουν εξαιρετικές περιπτώσεις και πρόκειται για έργα που η φύση τους ή αστάθμητοι παράγοντες δεν επιτρέπουν μια προκαταρκτική συνολική τιμολόγηση.
 3.
Μετά από έγκριση του αρμόδιου οργάνου χωρίς δημοσίευση της σχετικής προκήρυξης, επιτρέπεται η απευθείας ανάθεση:

 α) Όταν δεν έχει υποβληθεί καμία προσφορά ή καμία κατάλληλη προσφορά σε διαγωνισμό ανοιχτό ή κλειστό.

 β) Όταν για λόγους τεχνικούς, καλλιτεχνικούς ή σχετικούς με την προστασία αποκλειστικών δικαιωμάτων, η εκτέλεση των έργων μπορεί να ανατεθεί μόνο σε συγκεκριμένο πρόσωπο.

γ) Σε περίπτωση που η σύμβαση αποτελεί συνέχεια ενός διαγωνισμού μελετών και σύμφωνα με τους εφαρμοζόμενους κανόνες θα πρέπει να ανατεθεί αυτή στο νικητή του διαγωνισμού ή σε έναν από αυτούς.

δ) Σε περίπτωση που έκτακτη και προδήλως κατεπείγουσα ανάγκη, η συνδρομή της οποίας αιτιολογείται πλήρως από την αρμόδια υπηρεσία, καθιστά αδύνατη την τήρηση των διατάξεων που αφορούν τη διενέργεια δημοπρασίας και υπό την προϋπόθεση ότι η ως άνω έκτακτη και κατεπείγουσα ανάγκη δεν οφείλεται σε δική της ευθύνη.

ε) Σε περίπτωση συμπληρωματικών εργασιών που δεν περιλαμβάνονται στην πρώτη σύμβαση κατασκευής έργου, οι οποίες είναι όμως αναγκαίες λόγω απρόβλεπτων περιστάσεων κατά την εκτέλεση της αρχικής σύμβασης έργου και υπό τις περαιτέρω προϋποθέσεις:

 i) όταν δεν μπορούν να διαχωριστούν από την κύρια σύμβαση
 ii) όταν μπορούν μεν να διαχωριστούν, είναι όμως απόλυτα αναγκαίες για την τελειοποίηση της. Οι συμπληρωματικές αυτές εργασίες δεν μπορούν να υπερβαίνουν το πενήντα τοις εκατό (50%) της αξίας της κύριας σύμβασης.

στ) Στην περίπτωση νέων έργων που συνίστανται στην επανάληψη άλλων παρόμοιων που είχαν ανατεθεί με διαγωνισμό στον αρχικό ανάδοχο και αποτελούν συνέχεια ή συμπλήρωση της αρχικής σύμβασης, με την προϋπόθεση ότι δεν έχει παρέλθει τριετία από αυτή και εξασφαλίζονται οι ίδιοι όροι και προϋποθέσεις με δυνατότητα τιμαριθμικής αναπροσαρμογής»
Τέλος, σύμφωνα με το άρθρο 1 του ν. 2744/1999 υπό τον τίτλο «Νομικό καθεστώς της ΕΥΔΑΠ»,  «1. Η Ανώνυμη Εταιρεία με την επωνυμία Εταιρεία Υδρεύσεως και Αποχετεύσεως Πρωτευούσης" διέπεται από τις διατάξεις του Κ.Ν. 2190/1920(ΦΕΚ 37 Α`), του Ν. 2414/1996 (ΦΕΚ 135 Α `) και συμπληρωματικά από τις διατάξεις του Ν.1068/1980 (ΦΕΚ 190 Α) και τελεί υπό την εποπτεία του Υπουργού Περιβάλλοντος, Χωροταξίας και Δημόσιων `Εργων.

2. Η διάρκεια της Εταιρείας ορίζεται σε εκατό (100) έτη, που αρχίζει από την έναρξη ισχύος του παρόντος νόμου και δύναται να παραταθεί με απόφαση της Γενικής Συνελεύσεως των μετόχων της εταιρίας.

3. Η επωνυμία της Εταιρείας είναι "Εταιρεία Υδρεύσεως και Αποχετεύσεως Πρωτευούσης Α.Ε." (Ε.Υ Δ.Α.Π." ή "Ε.ΥΔ.Α.Π. Α.Ε."). Γιατις συναλλαγές της με την αλλοδαπή η επωνυμία της Εταιρείας είναι"Athens Water Supply and Sewerage Company S.A." και ο διακριτικός της τίτλος είναι "EYDAP" ή "EYDAP S.A.".

[…]

5. Για την πραγματοποίηση των σκοπών της η Εταιρεία δύναται ιδίως:

α. Να συνάπτει παντός είδους συμβάσεις.

β. Να συνιστά εταιρείες ή κοινοπραξίες ή να συμμετέχει σε επιχειρήσεις ή κοινοπραξίες εντός ή εκτός Ελλάδας.

γ. Να παρέχει τεχνικές ή συμβουλευτικές υπηρεσίες προς φυσικά ή νομικά πρόσωπα.

δ. Να συνάπτει δάνεια ή να λαμβάνει και να χορηγεί πιστώσεις κάθε μορφής, καθώς και να συνάπτει συμβάσεις επί παραγώγων χρηματοοικονομικών προϊόντων αποκλειστικώς προς το σκοπό της κάλυψης συναλλαγματικών ή άλλων συναφών κινδύνων. Για την παροχή ασφάλειας προς το σκοπό της σύναψης των συμβάσεων της παραγράφου αυτής, η Ε.ΥΔ.Α.Π. δύναται να εκχωρεί, να ενεχυριάζει ή να μεταβιβάζει τις, πάσης φύσεως απαιτήσέις της κατά φυσικών ή νομικών προσώπων ιδιωτικού ή δημοσίου δικαίου, ως και κατά του Δημοσίου ή να παρέχει παντός είδους ασφάλειες, με τους περιορισμούς της παραγράφου 8 του παρόντος άρθρου.

ε. Να αναλαμβάνει κάθε εμπορική ή άλλη δραστηριότητα ή να διενεργεί κάθε άλλη υλική πράξη ή δικαιοπραξία άμεσα ή έμμεσα συνδεόμενη με το σκοπό της.

6. Η Ε.ΥΔ.Α.Π. δεν δύναται:

α. Να αναλαμβάνει δραστηριότητες στην Ελλάδα εκτός της οριζόμενης στο άρθρο 8 περιοχής ή στο εξωτερικό. Η απαγόρευση αυτή δεν ισχύει εφόσον οι παραπάνω δραστηριότητες ασκούνται μέσω συνδεδεμένων επιχειρήσεων ή κεφαλαιουχικών εταιρειών, στο κεφάλαιο των οποίων συμμετέχει με οποιοδήποτε ποσοστό ή μέσω κοινοπραξιών των ανωτέρω επιχειρήσεων και εταιρειών με άλλες εταιρείες ή φορείς, με τους περιορισμούς της παραγράφου 7 του παρόντος άρθρου, ή εφόσον πρόκειται για δραστηριότητες σχετικές με την ενίσχυση του δικτύου υδρεύσεως των οργανισμών τοπικής αυτοδιοίκησης [στο σημείο αυτό έγινε η προσθήκη της παρ. 2 του άρθρου 35 του ν. 4053/2012].
β. Να συνάπτει συμβάσεις με τις ως άνω επιχειρήσεις, εταιρείες ή κοινοπραξίες, με όρους που θα έχουν ως αποτέλεσμα τη διακριτική ή προνομιακή μεταχείριση των επιχειρήσεων αυτών από την ίδια».

ΙΙ. ΑΞΙΟΛΟΓΗΣΗ ΤΗΣ ΤΡΟΠΟΠΟΙΗΣΗΣ

Η ανωτέρω νομοθετική ρύθμιση επιφέρει δύο μεταβολές προς διαφορετικές κατευθύνσεις: η πρώτη αφορά την τροποποίηση των προϋποθέσεων εφαρμογής της απευθείας ανάθεσης ή διαγωνισμού μεταξύ περιορισμένου αριθμού προσκαλούμενων εργοληπτικών επιχειρήσεων, ενώ η δεύτερη αφορά ειδικότερα τη δυνατότητα σύναψης προγραμματικών συμβάσεων από την ΕΥΔΑΠ. 

Α. Όσον αφορά την πρώτη τροποποίηση (παρ. 1 του άρθρου 35 του ν. 4053/2012) 
Η μεταβολή που επιφέρει ο νέος νόμος στις προϋποθέσεις εφαρμογής της απευθείας ανάθεσης ή διαγωνισμού μεταξύ περιορισμένου αριθμού προσκαλούμενων εργοληπτικών επιχειρήσεων καθίσταται σαφής στην Αιτιολογική Έκθεση του ν. 4053/2012, καθώς και στη σχετική Έκθεση Αξιολόγησης Συνεπειών Ρυθμίσεων του ίδιου νόμου, σε συνδυασμό με τις διατάξεις των άρθρων 118, 57 παρ. 1, 124 και 125 του ν. 3669/2008, στις οποίες το νέο άρθρο 35 παρ. 1 του ν.  4053/2012 παραπέμπει. 
Ειδικότερα, το άρθρο 118 του ν. 3669/2008 υπό τον τίτλο «Απόρρητες συμβάσεις ή συμβάσεις που απαιτούν ιδιαίτερα μέτρα ασφαλείας» ορίζει: «Οι διατάξεις του παρόντος μέρους δεν εφαρμόζονται στις δημόσιες συμβάσεις έργων που χαρακτηρίζονται απόρρητες ή η εκτέλεση των οποίων πρέπει να συνοδεύεται από ιδιαίτερα μέτρα ασφαλείας σύμφωνα με τις κείμενες διατάξεις ή όταν το απαιτεί η προστασία των ουσιωδών συμφερόντων της χώρας».

Σύμφωνα δε με το άρθρο 57 παρ. 1 του ν. 3669/2008 υπό τον τίτλο «Αυξομειώσεις εργασιών – Νέες εργασίες», «Το έργο εκτελείται σύμφωνα με τη σύμβαση και τα τεύχη και σχέδια που τη συνοδεύουν. Ο φορέας κατασκευής του έργου έχει το δικαίωμα, αν προκύψει ανάγκη εκτέλεσης συμπληρωματικών εργασιών, που δεν περιλαμβάνονται στο αρχικό ανατεθέν έργο ούτε στην πρώτη συναφθείσα σύμβαση και οι οποίες κατέστησαν αναγκαίες λόγω απρόβλεπτων περιστάσεων κατά την εκτέλεση του έργου, όπως αυτό περιγράφεται στην αρχική σύμβαση, να συνάπτει σύμβαση με τον ανάδοχο του έργου, με την προϋπόθεση ότι οι συμπληρωματικές εργασίες δεν μπορούν τεχνικά ή οικονομικά να διαχωριστούν από την κύρια σύμβαση, χωρίς να δημιουργήσουν μείζονα προβλήματα για τις αναθέτουσες αρχές ή όταν αυτές οι εργασίες, μολονότι μπορούν να διαχωριστούν από την αρχική σύμβαση, είναι απόλυτα αναγκαίες για την τελειοποίηση της. Το συνολικό ποσό των συμβάσεων αυτών δεν μπορεί να υπερβαίνει το ποσοστό του πενήντα τοις εκατό (50%) του ποσού της αρχικής σύμβασης, στο οποίο συμπεριλαμβάνεται και η αμοιβή για τη σύνταξη των τυχόν απαιτούμενων μελετών για τις συμπληρωματικές εργασίες. Η εκτέλεση των συμπληρωματικών εργασιών είναι υποχρεωτική για τον ανάδοχο του έργου και, προκειμένου να υπογραφεί η σύμβαση για την εκτέλεση τους, απαιτείται γνώμη του οικείου τεχνικού συμβουλίου. Για τον καθορισμό τιμών μονάδας στις εργασίες της συμπληρωματικής σύμβασης λαμβάνονται οι τιμές της αρχικής σύμβασης και για τον κανονισμό τιμών μονάδας στις νέες εργασίες της συμπληρωματικής σύμβασης εφαρμόζονται οι παράγραφοι 5, 6 και 7». 
Περαιτέρω, κατά τα οριζόμενα στο άρθρο 124 του ν. 3669/2008, υπό τον τίτλο «Διαδικασία με διαπραγμάτευση, με δημοσίευση προκήρυξης διαγωνισμού», «1. Οι αναθέτουσες αρχές μπορούν να συνάπτουν δημόσιες συμβάσεις έργων προσφεύγοντας σε διαδικασία με διαπραγμάτευση, αφού προηγηθεί δημοσίευση προκήρυξης διαγωνισμού, στις ακόλουθες περιπτώσεις:
 α) Σε περίπτωση μη κανονικών προσφορών ή κατάθεσης προσφορών που είναι απαράδεκτες σύμφωνα με τις κείμενες διατάξεις, τηρουμένων των οριζομένων στις διατάξεις των άρθρων 128,140 έως 153 και 156 του παρόντος, έπειτα από ανοικτή ή κλειστή διαδικασία, με την προϋπόθεση ότι οι αρχικοί όροι της σύμβασης δεν τροποποιούνται ουσιωδώς. Οι αναθέτουσες αρχές μπορούν να μη δημοσιεύουν προκήρυξη διαγωνισμού, εάν στη διαδικασία με διαπραγμάτευση περιλαμβάνουν όλους τους προσφέροντες που πληρούν τα κριτήρια των άρθρων 144 έως 151 και οι οποίοι, κατά την ανοικτή ή κλειστή διαδικασία, υπέβαλαν παραδεκτές προσφορές.

β) Σε εξαιρετικές περιπτώσεις, όταν πρόκειται για έργα, των οποίων η φύση ή διάφοροι αστάθμητοι παράγοντες δεν επιτρέπουν το συνολικό προκαθορισμό των τιμών.

γ) Για τα έργα που εκτελούνται αποκλειστικά για σκοπούς έρευνας, δοκιμής ή τελειοποίησης και όχι για να εξασφαλίζουν την αποδοτικότητα ή την κάλυψη των δαπανών έρευνας και ανάπτυξης.

2. Στις περιπτώσεις που αναφέρονται στην παράγραφο 1, οι αναθέτουσες αρχές διαπραγματεύονται με τους προσφέροντες προκειμένου αυτοί να προσαρμόζουν τις προσφορές τους στους όρους της προκήρυξης του διαγωνισμού, της συγγραφής υποχρεώσεων και των λοιπών τευχών του διαγωνισμού και προκειμένου να επιτευχθεί η καλύτερη προσφορά, σύμφωνα με την παράγραφο 1 του άρθρου 152 του παρόντος.

3. Κατά τη διάρκεια της διαπραγμάτευσης, οι αναθέτουσες αρχές εξασφαλίζουν την ίση μεταχείριση όλων των προσφερόντων. Ειδικότερα, δεν παρέχουν, κατά τρόπο που να δημιουργεί διακρίσεις, πληροφορίες που ευνοούν ορισμένους προσφέροντες σε σχέση με άλλους.

4. Οι αναθέτουσες αρχές μπορούν να προβλέπουν στην προκήρυξη ή στη συγγραφή υποχρεώσεων ότι η διαδικασία με διαπραγμάτευση διεξάγεται σε διαδοχικές φάσεις ώστε να μειώνεται ο αριθμός των προς διαπραγμάτευση προσφορών με την εφαρμογή των προβλεπόμενων κριτηρίων ανάθεσης». 
Επίσης, το άρθρο 125 του ν. 3669/2008 υπό τον τίτλο «Διαδικασία με διαπραγμάτευση, χωρίς δημοσίευση προκήρυξης διαγωνισμού» ορίζει:
«Οι αναθέτουσες αρχές μπορούν να συνάπτουν τις δημόσιες συμβάσεις έργων προσφεύγοντας σε διαδικασία με διαπραγμάτευση, χωρίς να προηγείται δημοσίευση σχετικής προκήρυξης, στις ακόλουθες περιπτώσεις:

α) εάν, ύστερα από ανοικτή ή κλειστή διαδικασία, δεν υποβλήθηκε καμία προσφορά ή καμία από τις υποβληθείσες προσφορές δεν κρίνεται κατάλληλη, ή εάν δεν υπάρχει κανείς υποψήφιος, εφόσον δεν έχουν τροποποιηθεί ουσιωδώς οι αρχικοί όροι της σύμβασης και με την προϋπόθεση ότι διαβιβάζεται σχετική έκθεση στην Ευρωπαϊκή Επιτροπή, ύστερα από αίτημα της.

β) εάν, για λόγους τεχνικούς, καλλιτεχνικούς ή σχετικούς με την προστασία αποκλειστικών δικαιωμάτων, η σύμβαση μπορεί να ανατεθεί μόνο σε συγκεκριμένο οικονομικό φορέα.

γ) στο μέτρο που είναι απολύτως απαραίτητο, εάν λόγω κατεπείγουσας ανάγκης, οφειλομένης σε γεγονότα απρόβλεπτα για τις ενδιαφερόμενες αναθέτουσες αρχές, δεν είναι δυνατή η τήρηση των προθεσμιών που προβλέπονται για τις ανοικτές, κλειστές ή με διαπραγμάτευση διαδικασίες με δημοσίευση προκήρυξης διαγωνισμού που αναφέρονται στο άρθρο 124 του παρόντος. Οι περιστάσεις που επικαλούνται οι αναθέτουσες αρχές για την αιτιολόγηση της κατεπείγουσας ανάγκης δεν πρέπει σε καμία περίπτωση να απορρέουν από δική τους ευθύνη.

δ) όταν αφορούν συμπληρωματικά έργα που δεν περιλαμβάνονταν στην αρχική σύμβαση και τα οποία, λόγω μη προβλέψιμων περιστάσεων, κατέστησαν αναγκαία για την εκτέλεση των εργασιών, όπως περιγράφεται στην αρχική σύμβαση, υπό την προϋπόθεση ότι η ανάθεση γίνεται στον οικονομικό φορέα που εκτελεί τις εργασίες αυτές, εφόσον τα συμπληρωματικά έργα είτε δεν μπορούν, από τεχνική ή οικονομική άποψη, να διαχωρισθούν από την αρχική σύμβαση χωρίς να δημιουργηθούν μείζονα προβλήματα για τις αναθέτουσες αρχές είτε μπορούν να διαχωρισθούν από την εκτέλεση της αρχικής σύμβασης, πλην όμως είναι απόλυτα αναγκαία για την ολοκλήρωση της. Το σωρευτικό ποσό των συναπτόμενων συμβάσεων συμπληρωματικών έργων δεν επιτρέπεται να υπερβαίνει το πενήντα τοις εκατό (50%) του ποσού της αρχικής σύμβασης1

ε) όταν έχουν ως αντικείμενο νέα έργα που συνίστανται στην επανάληψη παρόμοιων έργων που ανατέθηκαν στον οικονομικό φορέα ανάδοχο της αρχικής σύμβασης από τις ίδιες αναθέτουσες αρχές, υπό την προϋπόθεση ότι αυτά τα έργα είναι σύμφωνα με μία βασική μελέτη που αποτέλεσε αντικείμενο αρχικής σύμβασης και η οποία έχει συναφθεί με την ανοικτή ή την κλειστή διαδικασία. Η δυνατότητα προσφυγής στη διαδικασία αυτή πρέπει να επισημαίνεται ήδη κατά την αρχική προκήρυξη διαγωνισμού, και το συνολικό προβλεπόμενο ποσό για τη συνέχιση των εργασιών λαμβάνεται υπόψη από τις αναθέτουσες αρχές κατά την εφαρμογή του άρθρου 114 του παρόντος. Προσφυγή στη διαδικασία αυτή επιτρέπεται μόνο επί μία τριετία μετά τη σύναψη της αρχικής σύμβασης».
Το απόσπασμα της Αιτιολογικής Έκθεσης για το άρθρο 35 του ν. 4053/2012 αναφέρει σχετικά: «Αντικαθίσταται το άρθρο 28 (προϋποθέσεις εφαρμογής της απευθείας ανάθεσης ή διαγωνισμού μεταξύ περιορισμένου αριθμού προσκαλούμενων εργοληπτικών επιχειρήσεων) του Ν. 3669/2008, που ρυθμίζει την εξαιρετική διαδικασία απευθείας ανάθεσης ή ανάθεσης με διαπραγμάτευση. Έτσι ορίζεται ότι η απευθείας ανάθεση ή ο διαγωνισμός μεταξύ περιορισμένου αριθμού προσκαλουμένων εργοληπτικών επιχειρήσεων γίνεται μόνο στις περιπτώσεις που η σύμβαση είναι απόρρητη, δηλαδή συντρέχουν οι εξαιρετικές προϋποθέσεις του άρθρου 118 («Απόρρητες συμβάσεις ή συμβάσεις που απαιτούν ιδιαίτερα μέτρα ασφαλείας (άρθρο 14 της οδηγίας 2004/18/ΕΚ) ή όταν συντρέχουν οι προϋποθέσεις των άρθρων 57 («Αυξομειώσεις εργασιών – Νέες εργασίες) παρ. 1, που αφορούν στη σύναψη συμβάσεων συμπληρωματικών εργασιών και 124 (Διαδικασία με διαπραγμάτευση, με δημοσίευση προκήρυξης διαγωνισμού (άρθρο 30 της οδηγίας 2004/18/ΕΚ) και 125 («Διαδικασία με διαπραγμάτευση, χωρίς δημοσίευση προκήρυξης διαγωνισμού (άρθρο 31 οδηγίας 2004/18/ΕΚ») του Ν. 3669/2008, που αφορούν στη δυνατότητα σύναψης συμβάσεων κατόπιν διαπραγμάτευσης με ή χωρίς δημοσίευση προκήρυξης διαγωνισμού») της οδηγίας 2004/18/ΕΚ. Έτσι ουσιαστικά θα είναι δυνατή η απευθείας ανάθεση ενός έργου ή ο διαγωνισμός μεταξύ περιορισμένου αριθμού προσκαλουμένων εργοληπτικών επιχειρήσεων για την ανάληψή του και ανεξαρτήτως του προϋπολογισμού του, μόνο στις περιπτώσεις εκείνες που προβλέπει κατά τρόπο περιοριστικό το κοινοτικό δίκαιο».
Η δε Έκθεση Αξιολόγησης Συνεπειών Ρυθμίσεων του ν. 4053/2012 αναφέρει σχετικά: «Με την προτεινόμενη ρύθμιση οι όροι και οι προϋποθέσεις που πρέπει να συντρέχουν προκειμένου οι αναθέτουσες αρχές να προσφεύγουν στις διαδικασίες με απευθείας ανάθεση ή σε διαγωνισμό μεταξύ του περιορισμένου αριθμού προσκαλουμένων εργοληπτικών επιχειρήσεων, για τα έργα κάτω του ορίου της κοινοτικής νομοθεσίας, ορίζονται εκείνοι που προβλέπει η κοινοτική νομοθεσία. Με τον τρόπο αυτό θα περιοριστεί η απευθείας ανάθεση συμβάσεων έργων. Αξιολογείται ότι η παραγωγή δημοσίων έργων βελτιώνεται για τους κάτωθι λόγους:

α) μεγαλύτερη διαφάνεια και ανταγωνιστικές διαδικασίες υποβολής προσφορών και 

β) πλήρης συμμόρφωση της χώρας προς τους κανόνες της σχετικής νομοθεσίας της ΕΕ για τις δημόσιες συμβάσεις (παράβαση 2011/4016 – αιτιολογημένη γνώμη)». 

Β. Όσον αφορά τη δεύτερη τροποποίηση (παρ. 2 του άρθρου 35 του ν. 4053/2012) 

Η μεταβολή που επιφέρει ο νέος νόμος ως προς τη σύναψη δημοσίων συμβάσεων από την ΕΥΔΑΠ καθίσταται σαφής στην Αιτιολογική Έκθεση του ν. 4053/2012, καθώς και στη σχετική Έκθεση Αξιολόγησης Συνεπειών Ρυθμίσεων του ίδιου νόμου, σε συνδυασμό με το άρθρο 1 του ν. 2744/1999, στο οποίο γίνεται προσθήκη με το άρθρο 35 παρ. 2 του νέου νόμου 4053/2012. 
Ειδικότερα, σύμφωνα με το άρθρο 1 παρ. 6 του ν. 2744/1999 υπό τον τίτλο «Νομικό καθεστώς της ΕΥΔΑΠ», «Η Ε.ΥΔ.Α.Π. δεν δύναται: α. Να αναλαμβάνει δραστηριότητες στην Ελλάδα εκτός της οριζόμενης στο άρθρο 8 περιοχής ή στο εξωτερικό. Η απαγόρευση αυτή δεν ισχύει εφόσον οι παραπάνω δραστηριότητες ασκούνται μέσω συνδεδεμένων επιχειρήσεων ή κεφαλαιουχικών εταιρειών, στο κεφάλαιο των οποίων συμμετέχει με οποιοδήποτε ποσοστό ή μέσω κοινοπραξιών των ανωτέρω επιχειρήσεων και εταιρειών με άλλες εταιρείες ή φορείς, με τους περιορισμούς της παραγράφου 7 του παρόντος άρθρου, ή εφόσον πρόκειται για δραστηριότητες σχετικές με την ενίσχυση του δικτύου υδρεύσεως των οργανισμών τοπικής αυτοδιοίκησης [στο σημείο αυτό έγινε η προσθήκη της παρ. 2 του άρθρου 35 του ν. 4053/2012].
β. Να συνάπτει συμβάσεις με τις ως άνω επιχειρήσεις, εταιρείες ή κοινοπραξίες, με όρους που θα έχουν ως αποτέλεσμα τη διακριτική ή προνομιακή μεταχείριση των επιχειρήσεων αυτών από την ίδια».

Το απόσπασμα της Αιτιολογικής Έκθεσης για το άρθρο 35 του ν. 4053/2012 αναφέρει σχετικά: «Η ΕΥΔΑΠ ΑΕ έχει σήμερα την αρμοδιότητα και την ευθύνη διαχείρισης και λειτουργίας του συστήματος Ύδρευσης – Αποχέτευσης της μείζονος περιφέρειας Αττικής, όπως αυτή ορίζεται στο νόμο (παράγραφος 10 του άρθρου 1 του ν. 1068/1980 και παράγραφος 1 του άρθρου 8 του ν. 2744/1999 όπως ισχύουν). Η συγκεντρωμένη τεχνογνωσία στην εταιρεία είναι μοναδική αλλά πρακτικά μερικά αξιοποιημένη στα στενά όρια της αττικής γης. Στην κατεύθυνση επέκτασης της εταιρείας σε νέες ή διαφοροποιημένες αποδοτικές δραστηριότητες, αλλά και στην διατήρηση και ενίσχυση του ρόλου της, που αφορά την παροχή νερού ως κοινωνικού αγαθού, που είναι άλλωστε και η πλέον αρμόδια και κατάλληλη, κρίνεται σκόπιμο να της παρασχεθεί η ρητή νομοθετική δυνατότητα να συνάπτει Προγραμματικές Συμβάσεις του άρθρου 100 του νόμου 3852/2010 προκειμένου να αναλαμβάνει δραστηριότητες ύδρευσης και αποχέτευσης και εκτός περιοχής αρμοδιότητάς της μέσω θυγατρικών εταιρειών της». 
Η δε Έκθεση Αξιολόγησης Συνεπειών Ρυθμίσεων του ν. 4053/2012 συμπληρώνει σχετικά: «Με την επέκταση της δραστηριότητας της εταιρείας στην ελληνική επικράτεια θα καλυφθούν οι ανάγκες στους τομείς ύδρευσης και αποχέτευσης, οι οποίες παραμένουν επιτακτικές, παρά το ότι μέχρι σήμερα έχουν επενδυθεί σημαντικά κεφάλαια προς την κατεύθυνση αυτή, από εθνικούς και ευρωπαϊκούς πόρους. Η μοναδική τεχνογνωσία της ΕΥΔΑΠ μπορεί να εξασφαλίσει τη βέλτιστη αξιοποίηση των υφιστάμενων υποδομών ύδρευσης – αποχέτευσης, εξοικονομώντας τόσο εθνικούς όσο και ευρωπαϊκούς πόρους, που θα δαπανούνταν για την κατασκευή νέων μη αναγκαίων υποδομών, ενώ παράλληλα μπορεί να εξασφαλίσει άμεσα το καλύτερο ποιοτικό και ποσοτικό αποτέλεσμα από πλευράς παροχής υπηρεσιών στους καταναλωτές της επικράτειας, με το μικρότερο δυνατό κόστος (πόσιμο νερό στη βρύση κάθε καταναλωτή όλο το εικοσιτετράωρο, καθόλη τη διάρκεια του έτους). Η επέκταση αυτή, πέραν της εξοικονόμησης πόρων, έχει σαφή αναπτυξιακό προσανατολισμό, δεδομένου ότι οι υπηρεσίες ύδρευσης – αποχέτευσης είναι ζωτικής σημασίας για την κοινωνική και οικονομική ανάπτυξη κάθε περιοχής». 
ΙΙΙ. ΣΥΜΠΕΡΑΣΜΑΤΑ
Συνοψίζοντας, με την παρ. 1 του άρθρου 35 του ν. 4053/2012 η απευθείας ανάθεσης ή ο διαγωνισμός μεταξύ περιορισμένου αριθμού προσκαλούμενων εργοληπτικών επιχειρήσεων είναι νόμιμη και δυνατή μόνο στις παρακάτω αποκλειστικά αναφερόμενες και σύμφωνες με το κοινοτικό δίκαιο περιπτώσεις:
1. Στις δημόσιες συμβάσεις έργων που χαρακτηρίζονται απόρρητες ή η εκτέλεση των οποίων πρέπει να συνοδεύεται από ιδιαίτερα μέτρα ασφαλείας σύμφωνα με τις κείμενες διατάξεις ή όταν το απαιτεί η προστασία των ουσιωδών συμφερόντων της χώρας

2. Σε περίπτωση κατά την οποία προκύψει ανάγκη εκτέλεσης συμπληρωματικών εργασιών που δεν περιλαμβάνονται στο αρχικό ανατεθέν έργο ούτε στην πρώτη συναφθείσα σύμβαση και οι οποίες κατέστησαν αναγκαίες λόγω απρόβλεπτων περιστάσεων κατά την εκτέλεση του έργου, όπως αυτό περιγράφεται στην αρχική σύμβαση, υπό την προϋπόθεση ότι το συνολικό ποσό της συμπληρωματικής σύμβασης δεν μπορεί να υπερβαίνει το ποσοστό του πενήντα τοις εκατό (50%) του ποσού της αρχικής σύμβασης, στο οποίο συμπεριλαμβάνεται και η αμοιβή για τη σύνταξη των τυχόν απαιτούμενων μελετών για τις συμπληρωματικές εργασίες, τηρουμένων των λοιπών προϋποθέσεων του άρθρου 57 παρ. 1 του ν. 3669/2008, όπως αναφέρθηκαν ανωτέρω. 
3. Στην περίπτωση διαδικασίας με διαπραγμάτευση και με δημοσίευση προκήρυξης διαγωνισμού, κατά την οποία οι προσφορές που κατατέθηκαν μετά από ανοικτή ή κλειστή διαδικασία είναι μη κανονικές ή απαράδεκτες τηρουμένων των όρων και προϋποθέσεων του άρθρου 124 του ν. 3669/2008, ή συντρέχουν εξαιρετικές περιπτώσεις όταν πρόκειται για έργα, των οποίων η φύση ή διάφοροι αστάθμητοι παράγοντες δεν επιτρέπουν το συνολικό προκαθορισμό των τιμών ή όταν τα έργα που εκτελούνται αφορούν αποκλειστικά σκοπούς έρευνας, δοκιμής ή τελειοποίησης και δεν πραγματοποιούνται προκειμένου να εξασφαλίσουν την αποδοτικότητα ή την κάλυψη των δαπανών έρευνας και ανάπτυξης.
4. Στην περίπτωση διαδικασίας με διαπραγμάτευση και χωρίς δημοσίευση προκήρυξης διαγωνισμού, κατά την οποία μετά από ανοικτή ή κλειστή διαδικασία δεν υποβλήθηκε καμία προσφορά ή καμία από τις υποβληθείσες προσφορές δεν κρίθηκε κατάλληλη, ή εάν δεν υπάρχει κανένας υποψήφιος, τηρουμένων των όρων και προϋποθέσεων του άρθρου 125 του ν. 3669/2008,  ή στην περίπτωση κατά την οποία για λόγους τεχνικούς, καλλιτεχνικούς ή σχετικούς με την προστασία αποκλειστικών δικαιωμάτων η σύμβαση μπορεί να ανατεθεί μόνο σε συγκεκριμένο οικονομικό φορέα,  ή στην περίπτωση κατά την οποία δεν είναι δυνατή η τήρηση των προθεσμιών που προβλέπονται για τις ανοικτές, κλειστές ή με διαπραγμάτευση διαδικασίες με δημοσίευση προκήρυξης διαγωνισμού που αναφέρονται στο άρθρο 124 του ν. 3669/2008 λόγω κατεπείγουσας ανάγκης που δεν απορρέει από ευθύνη των αναθετουσών αρχών, ή στην περίπτωση συμπληρωματικών έργων  που δεν περιλαμβάνονταν στην αρχική σύμβαση και τα οποία λόγω μη προβλέψιμων περιστάσεων κατέστησαν αναγκαία για την εκτέλεση των εργασιών όπως αυτή περιγράφεται στην αρχική σύμβαση, τηρουμένων των όρων και προϋποθέσεων του άρθρου 125 του ν. 3669/2008, ή στην περίπτωση νέων έργων που συνίστανται στην επανάληψη παρόμοιων έργων που ανατέθηκαν στον οικονομικό φορέα - ανάδοχο της αρχικής σύμβασης από τις ίδιες αναθέτουσες αρχές, υπό την προϋπόθεση ότι αυτά τα έργα είναι σύμφωνα με τη  βασική μελέτη που αποτέλεσε αντικείμενο αρχικής σύμβασης και η οποία έχει συναφθεί με την ανοικτή ή την κλειστή διαδικασία, τηρουμένων των όρων και προϋποθέσεων του άρθρου 125 του ν. 3669/2008. 

Τέλος, με την παρ. 2 του άρθρου 35 του ν. 4053/2012 παρέχεται η δυνατότητα στην ΕΥΔΑΠ να συνάπτει Προγραμματικές Συμβάσεις του άρθρου 100 του νόμου 3852/2010, ενισχύοντας τον ρόλο της και ασκώντας αναπτυξιακή πολιτική, για τους λόγους που αναλυτικά αναφέρθηκαν στην Αιτιολογική Έκθεση και την Έκθεση Αξιολόγησης Συνεπειών Ρυθμίσεων του νέου νόμου 4053/2012. 
Αθήνα, 14.03.2012
Ο Νομικός Σύμβουλος της ΚΕΔΕ,

Πάνος Ζυγούρης

